Acțiunea s-a desfășurat în multe țări democratice din întreaga lume, acolo unde Rusia Are ambasade. Protestul s-a numit "Prânz împotriva lui Putin" și a fost susţinut de văduva opozantului Navalnîi.
Rusia a avut astăzi ultima zi a alegerilor prezidențiale, considerate un teatru cu regie ieftină și rezultat cunoscut cu mult timp înainte de începerea procesului de votare.
Niciunul dintre ceilalţi trei candidaţi de pe buletinul de vot nu reprezintă o provocare credibilă pentru Putin, în vârstă de 71 de ani, care domină peisajul politic al Rusiei, notează Reuters.
La finele săptămânii, Putin a acuzat Kievul că a încercat să perturbe alegerile prin intensificarea atacurilor cu drone şi rachete în interiorul Rusiei şi pe teritoriul ucrainean deţinut de Moscova. El a promis că va pedepsi Ucraina.
Oficialii locali ruşi au declarat duminică dimineaţa devreme că forţele Kievului au continuat atacurile asupra regiunilor ruseşti de la graniţa cu Ucraina.
La protestul de la Ambasada Rusiei din București au participat mai mulți cetățeni ruși, care au vrut să transmită un mesaj simbolic: "Am votat împotriva actualului președinte, pentru că nu susțin politicile lui, pentru a exprima această poziție, dar și pentru a arăta că nu suntem singuri, așa cum simțim uneori".